
A V I Z

asupra proiectului de Lege pentru aprobarea Ordonanţei 

Guvernului nr.16/1998 privind Statutul personalului vamal

În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare,  cu proiectul de Lege pentru aprobarea Ordonanţei Guvernului nr.16/1998 privind Statutul personalului vamal, trimis cu adresa nr.304 din  6 septembrie 2001, înregistrată sub nr.1020/XVIII/11 din  6 septembrie 2001.



Potrivit prevederilor art.60 din Regulamentul Camerei Deputaţilor, comisia a dezbătut proiectul de lege, menţionat mai sus, în şedinţa din 19 septembrie 2001.



Membrii comisiei au examinat proiectul de lege adoptat de către Senat, cererea de reexaminare formulată de Preşedintele României şi au reţinut următoarele:



- proiectul de Lege pentru aprobarea Ordonanţei Guvernului nr.16/1998 privind Statutul personalului vamal a fost adoptat de Senat şi de Camera Deputatilor la data de 28 iunie 2001;



- trimis, spre promulgare, Preşedintelui României, proiectul de lege a fost restituit Senatului pentru reexaminare, potrivit cererii de reexaminare formulată în temeiul prevederilor art.77 alin.(2) din Constituţia României;



- ca urmare a solicitării Preşedintelui României, Senatul a reexaminat proiectul de lege şi l-a adoptat cu unele modificări şi completări în şedinţa din 30 august 2001.



Faţă de cele de mai sus, în urma examinării, comisia a hotărât cu unanimitate de voturi, să propună respingerea Ordonanţei Guvernului nr.16/1998, privind Statutul personalului vamal,  care face obiectul prezentului proiect de lege, reţinându-se încălcarea prevederilor art.114 alin.(1) şi respectiv art.37 alin.(3) din Constituţia României, în sensul că art.4 lit.c) din proiectul de lege reglementează o normă de domeniul legilor organice.



Conform prevederilor constituţionale, Guvernul poate fi abilitat să emită ordonanţe în domenii care nu fac obiectul legilor organice.



Reglementarea introdusă prin art.4 lit.c) în textul ordonanţei excede prevederilor art.114 alin. (1) din Constituţia României.

                 PREŞEDINTE,                                 SECRETAR,

                 dr. Ionel Olteanu                           Carmen Dumitriu
   consilier

